**Répcelak Város** **Önkormányzata Képviselő-testületének**

**5/2017. (III.31.) önkormányzati rendelete**

**az egészségügyi alapellátást végző háziorvosok működési feltételeinek javítását elősegítő támogatásról**

Répcelak Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 41. § (9) bekezdésében kapott felhatalmazás alapján, az Alaptörvény 32. cikk (2) bekezdésében meghatározott eredeti jogalkotói hatáskörében, valamint az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1.§**

Répcelak Város Önkormányzatának Képviselő-testülete (továbbiakban: Képviselő-testület) - a rendelkezésére álló anyagi források figyelembe vételével – az egészségügyi alapellátás színvonalának növelése érdekében működési feltételeinek javítása céljából a háziorvosok részére anyagi támogatást nyújthat.

**2.§**

A rendelet hatálya a felnőtt- és gyermek háziorvosi körzetek, valamint a fogorvosi körzet vonatkozásában területi ellátási kötelezettséggel rendelkező és Répcelak Város Önkormányzatával erre vonatkozóan szerződéses jogviszonyban álló orvosokra (a továbbiakban: orvos) terjed ki.

**3.§**

A Képviselő-testület a költségvetés összeállításakor minden évben külön megvizsgálja, hogy a költségvetés lehetőséget ad-e az orvosok működési feltételeinek javítását elősegítő támogatására. Amennyiben megállapításra kerül, hogy az orvosok támogatására forrás áll rendelkezésre, úgy a Képviselő-testület az éves költségvetési rendeletében külön előirányzatként keretösszeget állapít, ennek hiányában a tartalék terhére nyújthat támogatást.

**4.§**

(1) A támogatás egyedi kérelemre biztosítható. Az egyedi kérelmet – tárgyévre vonatkozóan – írásban, április 1. és november 30. között lehet benyújtani. A kérelemben meg kell jelölni a felhasználás célját, illetve az igényelt támogatás összegét.

(2) A támogatás folyósítása alapvetően egy összegben, utólagos elszámolás feltételével, a támogatásban részesülő fizetési számlájára történik. Indokolt esetben a támogatás több részletben is folyósítható.

**5. §**

(1) Az önkormányzat az alapellátásban résztvevő orvos részére 2017. évben 500 ezer forint összegű, a későbbiekben a tárgyévi költségvetési rendeletben meghatározott összegű, alaptámogatást biztosít.

(2) Ezen összeg felett további támogatás nyújtható annak az orvosnak, akinek a körzetéhez tartozó lakosság száma eléri az 1000 főt, továbbá a körzeten belüli répcelaki lakosság aránya meghaladja a 60 %-ot.

(3) A (2) bekezdésben meghatározott feltételek együttes teljesülése esetén a kiegészítő támogatás összege 2017. évben 1 millió Ft, a későbbiekben a tárgyévi költségvetési rendeletben meghatározott összeg.

(4) Az összeg meghatározása során az egészségügyi alapellátási körzethez tartozó tárgyévet megelőző év december 31-i lakosságszáma, illetve az egészségügyi alapellátás körzeteihez tartozó települések lakosságszáma és ebből a répcelaki lakosságszám aránya került alapulvételre.

**6. §**

A támogatást az orvos a tárgyévi működésének támogatására használhatja fel. A működési kiadások körét az államháztartásról szóló 2011. évi CXCV. Törvény 6. § (5) bekezdése (a továbbiakban: Áht.) tartalmazza.

**7. §**

(1) A támogatásban részesülővel a Képviselő-testület támogatási szerződést köt. Ha a támogatásban részesülő mulasztásából adódóan a döntés meghozatalát követő 30 napon belül nem kerül sor a támogatási szerződés megkötésére, akkor a támogatási döntés hatályát veszti. Ha a pályázó mulasztása az Önkormányzat megítélése szerint méltányolható okból származik, a szerződéskötésre az elmulasztott határnapot követő 20 napon belül van lehetőség.

(2) A támogatási szerződésnek tartalmaznia kell az államháztartásról szóló törvény végrehajtásáról szóló 368/2011.(XII.31.) Korm. rendelet (továbbiakban: Ávr.) 76. §-ában meghatározottakat.

**8. §**

(1) A támogatásban részesülők a támogatás felhasználásáról a Képviselő-testülettel kötött támogatási szerződés és a gazdálkodásukra vonatkozó előírások szerint kötelesek számot adni.

Az elszámolás határideje a tárgyévet követő év február 20.

(2) A szerződés teljesítését, a pénzügyi elszámolást a Répcelaki Közös Önkormányzati Hivatal Jegyzője ellenőrzi.

(3) A támogatás felhasználásáról szóló beszámolónak az 1. mellékletben meghatározott tartalmú pénzügyi beszámolót kell tartalmaznia.

(4) A beszámolási kötelezettség elmulasztása esetében az Áht. 53. §-a, a jogosulatlan vagy nem rendeltetésszerű felhasználás esetén az 53/A. §-a az irányadó.

(5) A polgármester a költségvetés végrehajtásáról szóló beszámolóban tájékoztatja a Képviselő-testületet az előző évben államháztartáson kívülre átadott pénzeszközök teljesüléséről.

**9. §**

A Képviselő-testület által nyújtott támogatások kedvezményezettjeinek neve, valamint a támogatási összeg Répcelak város internetes honlapján közzétételre kerül.

**10.§**

(1) Ez a rendelet 2017. április 1-én lép hatályba.

Répcelak, 2017. március 30.

Szabó József dr. Kiss Julianna

polgármester jegyző

A rendelet kihirdetve: Répcelak, 2017. március 31-én.

dr. Kiss Julianna sk.

jegyző

*1. melléklet az 5/2017.(III.31.) önkormányzati rendelethez*

**Útmutató**

**A támogatásban részesülő számára nyújtott költségvetési támogatásról szóló pénzügyi beszámoló elkészítéséhez**

A költségvetésből nyújtott támogatásokról szóló pénzügyi beszámoló követelményei

A pénzügyi beszámoló tartalma, elkészítésének követelményei:

a) A beszámolóhoz csatolni kell a beszámoló által érintett időszakban felmerült, a támogatott tevékenység megvalósításához kapcsolódó költségeket igazoló számviteli bizonylatokról készített összesítőt az Ávr. 93. § (3) bekezdésében meghatározott tartalommal. A számlaösszesítőhöz csatolni szükséges az egyes számlák kifizetését igazoló dokumentum másolatát. A költségvetési támogatás terhére elszámolható költségeket és a költségvetési támogatás összegét forintban kell megállapítani.

b) a támogatásban részesülő kizárólag a támogatott tevékenység időtartama alatt felmerült költségeket szerepeltetheti a beszámolóban,

c) működési célú támogatás esetén az Áht. 6. § (5) bekezdésében a működési kiadások körében meghatározott kiadások számolhatók el,

d) a támogató és a támogatott a támogatásokkal kapcsolatos valamennyi dokumentumot köteles a kedvezményezett beszámolójának támogató általi jóváhagyásától számított legalább tíz évig megőrizni.